CELEX: 62009TN0049
Language: el
Date: 2009-01-30 00:00:00
Title: Υπόθεση T-49/09: Προσφυγή-αγωγή της Ευρωπαϊκής Δυναμικής κατά της Επιτροπής που ασκήθηκε στις 30 Ιανουαρίου 2009

18.4.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 90/29
            
         Προσφυγή-αγωγή της Ευρωπαϊκής Δυναμικής κατά της Επιτροπής που ασκήθηκε στις 30 Ιανουαρίου 2009
   (Υπόθεση T-49/09)
   2009/C 90/45
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα-ενάγουσα: Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ (Αθήνα, Ελλάδα) (εκπρόσωποι: Ν. Κορογιαννάκης και Π. Κατσιμάνη, δικηγόροι)
   
      Καθής-εναγόμενη: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, που κοινοποιήθηκε στην προσφεύγουσα με το από 21 Νοεμβρίου 2008 έγγραφο, περί απορρίψεως της προσφοράς που κατέθεσε η προσφεύγουσα κατόπιν της προσκλήσεως για υποβολή προσφορών REGIO-A4-2008-01, με σκοπό τη «συντήρηση και την ανάπτυξη των συστημάτων πληροφορικής της Γενικής Διευθύνσεως της περιφερειακής πολιτικής» (1), καθώς και όλες τις μεταγενέστερες αποφάσεις συναφώς, περιλαμβανομένης της αποφάσεως περί αναθέσεως της συμβάσεως στον επιλεγέντα ανάδοχο·
            
         
               —
            
            
               να υποχρεώσει την Επιτροπή στην αποκατάσταση της ζημίας που υπέστη η προσφεύγουσα, με την εν λόγω διαδικασία αναθέσεως, σε ποσό ύψους 4 520 845,05 ευρώ·
            
         
               —
            
            
               να καταδικάσει την Επιτροπή στα δικαστικά έξοδα στα οποία υποβλήθηκε η προσφεύγουσα για την υπό κρίση προσφυγή-αγωγή (στο εξής: προσφυγή), ακόμη και σε περίπτωση απορρίψεώς της.
            
         
      Λόγοι και κύρια επιχειρήματα
   
   Εν προκειμένω, η προσφεύγουσα ζητεί την ακύρωση της αποφάσεως της καθής-εναγομένης (στο εξής: καθής), η οποία αφορά, αφενός, την απόρριψη της προσφοράς που κατέθεσε κατόπιν της προσκλήσεως για υποβολή προσφορών REGIO-A4-2008-01, για τη «συντήρηση και την ανάπτυξη των συστημάτων πληροφορικής της Γενικής Διευθύνσεως της περιφερειακής πολιτικής» και, αφετέρου, την ανάθεση της συμβάσεως στον επιλεγέντα ανάδοχο. Εξάλλου, η προσφεύγουσα ζητεί την αποκατάσταση της ζημίας που υπέστη λόγω της διαδικασίας αναθέσεως.
   Η προσφεύγουσα επικαλείται τέσσερις λόγους προς στήριξη των αιτημάτων της.
   Πρώτον, η προσφεύγουσα ισχυρίζεται ότι η Επιτροπή παραβίασε την αρχή της ίσης μεταχειρίσεως, αφενός, θέτοντας εκ των υστέρων κριτήρια που δεν γνώριζαν οι προσφέροντες και, αφετέρου, χρησιμοποιώντας μέθοδο αξιολογήσεως εισάγουσα διακρίσεις.
   Δεύτερον, η προσφεύγουσα ισχυρίζεται ότι η επιτροπή αξιολογήσεως δεν αιτιολόγησε επαρκώς την απόφασή της.
   Τρίτον, η προσφεύγουσα υποστηρίζει ότι η Επιτροπή παραβίασε ουσιώδεις τύπους δημιουργώντας επιτροπή πρόσθετης αξιολογήσεως.
   Τέταρτον, η προσφεύγουσα ισχυρίζεται ότι η καθής αξιολόγησε την προσφορά της στηριζόμενη σε αβάσιμα στοιχεία και υποθέσεις, διαπράττοντας επομένως σοβαρά και πρόδηλα σφάλματα εκτιμήσεως και κατάχρηση εξουσίας.
   
      (1)  ΕΕ 2008/S 117-155067